DA Den Europæiske Unions Tidende CE 78/838

(2004/C 78 E/0892)

SKRIFTLIG FORESPØRGSEL P-3636/03

af Salvador Jové Peres (GUE/NGL) til Kommissionen

(2. december 2003)

Om: Reformen af den fælles markedsordning for olivenolie

Det fastslås i forordning (EF) nr. 1638/98 (1) om ændring af den fælles markedsordning for fedtstoffer, at »supplerende oliventræer og de dertil svarende arealer, der tilplantes efter den 1. maj 1998… (ikke kan) komme ind under støtteordningen for olivenproducenter …«.

I Kommissionens nylige forslag fastsættes det, at støtte til olivenolie beregnes i forhold til den støtte, der er modtaget i perioden 2000-02. Et oliventræ begynder at producere fem år efter, at det er plantet, og er først i fuld produktion 10 år efter plantningen. Som følge heraf vil oliventræer, der er plantet i perioden fra 1990 til 1. maj 1998, og som dengang var støtteberettigede, modtage mindre støtte end de øvrige oliventræer. Rådets forordning fra 1998 fastsatte ligeledes de nationale garantimængder, hvis overskridelse medførte sanktioner og dermed mindre støtte. De oliventræer, der er plantet i perioden fra 1988 til 1. maj 1998 vil modtage mindre støtte, hvis den metode, som Kommissionen bebuder, anvendes. De oliventræer, der i disse perioder har været omfattet af foranstaltninger i forbindelse med omstrukturering eller genbeplantning, vil også blive berørt.

Kommissionen har bestilt en række undersøgelser, bl.a. også på grundlag af spørgeskemaer, som f.eks. Olistat, Olisig, Oliarea og Olicount, Olicount 2000, Oliarea og Geomatics, for at indhente troværdige oplysninger om Fællesskabets oliventræsbestand, og den gør også brug af systemet til behandling af geografiske data, GIS.

Hvor stort er det olivenareal, der er plantet før 1998, som ikke var i fuld produktion i 2000, i hver enkelt medlemsstat? Hvor stort er det olivenareal, som har været omfattet af foranstaltninger i forbindelse med omstrukturering eller genbeplantning, og som ikke var i fuld produktion i 2000, i hver enkelt medlemsstat? Hvor mange producenter i hver enkelt medlemsstat indgår i hver af disse to kategorier i hver enkelt medlemsstat?

Svar afgivet på Kommissionens vegne af Franz Fischler

(8. januar 2004)

Kommissionen har i overensstemmelse principperne i reformen af den fælles landbrugspolitik foreslået, at det nationale loft skal beregnes på basis af gennemsnittet af de betalinger, som producenterne har fået i referenceperioden. For olivenolie er referenceperioden produktionsårene 2000/01-2002/03. Det skal bemærkes, at den nationale garantimængde blev overskredet i denne periode i de tre største producentmedlemsstater (Grækenland, Spanien og Italien).

Ifølge det reformforslag, som Kommissionen har fremlagt, vil supplerende oliventræer, som er plantet efter den 1. maj 1998, være udelukket fra enhver form for støtte. Som det ærede medlem allerede har gjort opmærksom på, er de nye oliventræer først i fuld produktion ti år efter, at de er plantet. Der er derfor en række olivenplantager, som er berettiget til støtte, men som i referenceperioden har produceret mindre (og dermed fået mindre støtte) end olivenplantager med ældre træer. Det er for at løse denne type problemer, at det i Rådets forordning (EF) nr. 1782/2003 (2) fastsættes, at medlemsstaterne skal foretage en procentvis nedsættelse af referencebeløbene (på højst 3 %) for at oprette en national reserve. Ved at anvende denne reserve til at fastlægge referencebeløb for landbrugere, der befinder sig i en særlig situation eller i områder, der er omfattet af omstruktureringsprogrammer, kan medlemsstaterne sikre, at alle producenter behandles ens.

Når det gælder antallet af unge oliventræer, var der ifølge Olistat-undersøgelsen i 1998 66,4mio. unge træer (23 %) ud af i alt 287,9 mio. plejede træer i Spanien. Den tilsvarende andel i de øvrige medlemsstater var 19 % i Italien, 14 % i Grækenland og Portugal og 11 % i Frankrig.

(1) EFT L 210 af 28.7.1998, s. 32.

(2) Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001, EUT L 270 af 21.10.2003.